Štatistická správa o základných vývojových tendenciách v hospodárstve SR
v 1. štvrťroku 2008 a prognóza vývoja na rok 2008 (1)

Slovenská ekonomika si udržala vysoký medziročný rast z predchádzajúceho roka. Podľa spresneného odhadu sa v 1. štvrťroku 2008 vytvoril hrubý domáci produkt (2) v objeme 472,5 mld. Sk. V porovnaní s rovnakým obdobím minulého roku vzrástol v stálych cenách o 8,7 % (v bežných cenách o 12,8 %). Tempo reálneho rastu bolo o 0,4 p. b. rýchlejšie ako pred rokom. 

Na celkovej tvorbe HDP sa podieľal rast produktivity práce a zároveň sa zvýšila aj zamestnanosť. Celková zamestnanosť (3) v 1. štvrťroku 2008 dosiahla 2 207,7 tis. osôb, z toho bolo 1 909,4 tis. zamestnancov. V porovnaní s rovnakým obdobím predchádzajúceho roka vzrástla o 2,8 % pri zvýšení počtu zamestnancov o 2,1 %.

Z vytvoreného hrubého domáceho produktu tvorila pridaná hodnota 433,1 mld. Sk pri medziročnom zvýšení o 9,1 %. Jej prírastok súvisel s vyšším objemom pridanej hodnoty v priemysle (o 17,5 %), obchode, hoteloch a reštauráciách a doprave (o 9,7 %), stavebníctve (o 6,8 %), vo verejnej správe, školstve, zdravotníctve a ostatných službách (o 3,8 %) a vo finančnom sprostredkovaní a nehnuteľnostiach (o 1,1 %). Minuloročnú úroveň nedosiahla pridaná hodnota vytvorená v pôdohospodárstve a rybolove (o 0,7 %). Tvorbu hrubého domáceho produktu ovplyvnil aj vyšší výber daní z produktov znížených o subvencie na produkty o 4,6 %. 

K zvýšeniu úhrnného dopytu prispeli všetky základné výdavkové zložky. Medziročné tempo rastu zahraničného dopytu sa spomalilo na 12,2 % (o 10,5 p. b.). V rámci domáceho dopytu akcelerovala dynamika konečnej spotreby domácností na 8,4 % (o 2,1 p. b.), zmiernil sa rast tvorby hrubého fixného kapitálu na 2,4 % (o 8,6 p. b.) a konečnej spotreby verejnej správy na 0,6 % (o 2,9 p. b.). Vyššia bola aj spotreba neziskových inštitúcií slúžiacich prevažne domácnostiam o 4,5 % (tvorila 0,9 % HDP). 

V 1. štvrťroku dosiahla celková tvorba hrubého kapitálu 116,6 mld. Sk, v tom tvorba hrubého fixného kapitálu 104,5 mld. Sk a zmena stavu zásob 12,1 mld. Sk.

Zmiernenie medziročného rastu tvorby nových fixných aktív na 2,8 % (o 7,6 p. b.) spôsobilo spomalenie tvorby hrubého fixného kapitálu pri objeme 107,6 mld. Sk. 

Do rozvoja technického potenciálu vo forme strojov a zariadení smerovalo 49,4 mld. Sk (z toho do dopravných prostriedkov 13,2 mld. Sk). Tvorba hrubého fixného kapitálu v oblasti stavieb dosiahla 49 mld. Sk (z toho budov na bývanie 9,7 mld. Sk). Na získanie nehmotných fixných aktív sa vynaložilo 3,5 mld. Sk a kultivovaných aktív 2,6 mld. Sk. Vývoj v oblasti strojov ovplyvnili vyššie kapitálové výdavky do dopravných prostriedkov o 4,6 % a do ostatných strojov a zariadení  o 2,3 %. Objem investícií do stavieb vzrástol o 1,3 % pri raste investičných prostriedkov do budov na bývanie o 2,5 % a do ostatných stavieb o 1 %. Viac financií sa vynaložilo aj na zaobstaranie nehmotných fixných aktív o 13,6 % a kultivovaných aktív o 4,8 %. (4)

Stav zásob k 31. marcu sa oproti stavu na začiatku roka 2008 zvýšil o 39,1 mld. Sk. V ich zmene v bežných cenách sa premietol rast stavu zvierat (o 21,1 %), zásob tovaru (o 18,2 %), materiálu (o 16,1 %) a nedokončenej výroby (o 14,1 %).

Konečná spotreba domácností medziročne vzrástla v bežných cenách o 12,9 %. Disponibilné zdroje domácností vzrástli o 10,3 % v dôsledku zvýšenia odmien zamestnancov o 12,6 % (pri raste hrubých miezd a platov o 13,1 %). Nižšiu tvorbu úspor (o 25,6 %) ovplyvnil rýchlejší rast bežných výdavkov (o 12,5 %) ako bežných príjmov (o 10,8 %). Na reálny rast konečnej spotreby domácností pôsobil vývoj inflácie, ktorá dosiahla 4 % (bola o 1,2 p. b. vyššia ako v 1. štvrťroku 2007).

Na celkovej konečnej spotrebe domácností v bežných cenách sa najviac podieľali výdavky na bývanie 24,6 %. Nákupy potravinárskeho tovaru tvorili 17,3 %, výdavky na nábytok, bytové vybavenie a bežnú údržbu domu 6,4 % a na odievanie a obuv 5,2 %. Najrýchlejšie rástli výdavky na nábytok, bytové vybavenie a bežnú údržbu   domu o 32,2 %, na odievanie a obuv o 28,7 % a na rekreáciu a kultúru o 22,7 %.

Podľa predbežného odhadu konečná spotreba verejnej správy medziročne vzrástla v bežných cenách o 4,1 % na 73,3 mld. Sk. Jej podiel na HDP sa medziročne znížil o 1,3 p. b. na 15,5 %. 

Najvyšší podiel v štruktúre konečnej spotreby verejnej správy v bežných cenách mali výdavky na odmeny zamestnancov 35,8 %, naturálne sociálne dávky 31,2 % a medzispotrebu 21,9 %. Z celkových výdavkov smerovalo na individuálnu spotrebu 48,3 % a na kolektívnu spotrebu 51,7 %. 

Saldo zahraničného obchodu tovarov a služieb (5) bolo podľa predbežných výsledkov aktívne v objeme 6,7 mld. Sk. Jeho úroveň ovplyvnilo aktívne saldo zahraničného obchodu tovarov 9,1 mld. Sk a pasívne saldo vývozu a dovozu služieb 2,4 mld. Sk.   

Exportná výkonnosť ekonomiky (meraná  podielom vývozu výrobkov  a služieb  na HDP)  vzrástla  v bežných cenách na 90 % (o 1 p. b.). Dovozná náročnosť (meraná podielom dovozu výrobkov a služieb na HDP) sa zvýšila na 88,6 % (o 0,5 p. b.).

Z hľadiska základných agregátov tvorby dôchodkov medziročný prírastok hrubého domáceho produktu súvisel hlavne s rastom hrubého prevádzkového prebytku a zmiešaných dôchodkov o 14 %, odmien zamestnancov (6) o 13,9 % a vybraných daní na produkciu znížených o subvencie na produkciu o 1,5 %.  

V medziročnom vývoji sa premietol rast podielu odmien zamestnancov na 35,9 %. Hrubý prevádzkový prebytok a zmiešané dôchodky tvorili 55,9 %.

Bežné príjmy domácností podľa predbežného odhadu medziročne vzrástli o 10,8 % (reálne o 6,5 %). Z celkového objemu 367,5 mld. Sk najväčšiu časť tvorili odmeny zamestnancov (49,2 %). Hrubý zmiešaný dôchodok sa podieľal 29,8 %, sociálne dávky 15,6 %, ostatné bežné transfery 3,3 % a dôchodky z majetku 2,1 %. Vo vývoji sa premietlo najmä zvýšenie objemu hrubého zmiešaného dôchodku a odmien zamestnancov zhodne o 12,6 %. Vyššie boli aj príjmy z ostatných bežných transferov o 16,6 % a zo sociálnych dávok o 6,7 %. Klesli príjmy z dôchodkov z majetku o 18,7 %.
  
Korporácie nefinančného a finančného sektora (7) podľa predbežných výsledkov dosiahli v 1. štvrťroku zisk v objeme 82,9  mld. Sk pri medziročnom raste o 3,7 %. Podľa charakteru produkcie v odvetviach produkujúcich trhové výrobky vzrástol zisk o 9,3 % a v odvetviach zameraných na poskytovanie služieb klesol o 2,5 %.
 
Tvorba zisku nefinančných korporácií sa oproti 1. štvrťroku 2007 zvýšila o 6 mld. Sk (o 8,6 %) na 75,8 mld. Sk. 

S výnimkou pôdohospodárstva a rybolovu (strata 0,9 mld. Sk) bol úhrnný hospodársky výsledok v ostatných odvetviach kladný. Rozhodujúca časť vytvoreného zisku bola výsledkom hospodárskej činnosti podnikateľských subjektov v priemyselnej výrobe 24,8 mld. Sk, vo výrobe a rozvode elektriny, plynu a vody 17,7 mld. Sk a v obchode 17,5 mld. Sk. Doprava, pošty a telekomunikácie hospodárili so ziskom 6,6 mld. Sk, nehnuteľnosti a prenájom 4,3 mld. Sk, stavebníctvo 3,1 mld. Sk, ostatné spoločenské služby 1,5 mld. Sk, ťažba nerastných surovín 0,6 mld. Sk, zdravotníctvo a sociálna pomoc 0,3 mld. Sk, hotely a reštaurácie 0,2 mld. Sk a školstvo 0,1 mld. Sk. 

Najvýraznejší medziročný prírastok zisku bol v obchode (4 mld. Sk). Vo výrobe a rozvode elektriny, plynu a vody vzrástol o 2,8 mld. Sk, nehnuteľnostiach a prenájme o 2,7 mld. Sk, priemyselnej výrobe o 0,8 mld. Sk, ostatných spoločenských službách o 0,6 mld. Sk, stavebníctve o 0,5 mld. Sk, ťažbe nerastných surovín o 0,2 mld. Sk a v školstve o 0,09 mld. Sk. Znížil sa v doprave, poštách a telekomunikáciách o 5,7 mld. Sk a v hoteloch a reštauráciách o 0,2 mld. Sk. Kvalitatívna zmena hospodárskeho výsledku bola v zdravotníctve a sociálnej pomoci (vlani bola strata 0,2 mld. Sk). Strata v pôdohospodárstve a rybolove sa zvýšila o 0,4 mld. Sk.

Zisk finančných korporácií sa medziročne znížil o 3,1 mld. Sk (o 30,4 %) na 7,1 mld. Sk. Kladný hospodársky výsledok bol dôsledkom zisku finančných inštitúcií v objeme 6,2 mld. Sk (o 0,8 mld. Sk vyššom ako v 1. štvrťroku 2007) a poisťovacích korporácií a penzijných fondov 1,1 mld. Sk (o 1,3 mld. Sk nižšom). Zhoršilo sa hospodárenie ostatných finančných sprostredkovateľov, ktoré na rozdiel od vlaňajška (zisk 2,4 mld. Sk) vykázali v 1. štvrťroku stratu 0,3 mld. Sk.

Rozpočtové hospodárenie Slovenskej republiky (8) skončilo k 31. marcu 2008 prebytkom 3,4 mld. Sk. Príjmy štátneho rozpočtu dosiahli 81 mld. Sk a výdavky sa čerpali v objeme 77,5 mld. Sk. 

Príjmy štátneho rozpočtu sa medziročne zvýšili o 10,7 mld. Sk (o 15,3 %) v súvislosti s rastom daňových výnosov o 9,4 mld. Sk (najviac vzrástli daň z príjmov právnických osôb o 6 mld. Sk a spotrebné dane o 4,8 mld. Sk). Objem prijatých grantov a       transferov a nedaňových príjmov bol vyšší zhodne o 0,7 mld. Sk. 

Čerpanie celkových výdavkov bolo nižšie o 4,6 mld. Sk (o 5,6 %) najmä vplyvom  poklesu bežných výdavkov o 2,4 mld. Sk a kapitálových výdavkov o 1,9 mld. Sk.

Príjmy štátneho rozpočtu boli oproti alikvótnemu objemu za 1. štvrťrok 2008 nižšie o 6,1 mld. Sk a výdavky o 17,5 mld. Sk.

Zvyšovanie medziročnej miery inflácie pokračovalo aj v tomto roku. Dôvodom bol výrazný rast spotrebiteľských cien vonkajších nákladových faktorov (svetových cien energií a potravín), ktorý bol čiastočne kompenzovaný medziročným posilnením kurzu koruny. V priemere za 1. štvrťrok inflácia dosiahla 4 % pri raste jadrovej inflácie o 4,3 % (z toho cien potravín o 8,7 %) a regulovaných cien o 3,1 %. Zrýchlenie medziročnej dynamiky celkovej inflácie o 1,2 p. b. súviselo s výraznejším rastom jadrovej inflácie o 1,7 p. b. (z toho cien potravín o 5,5 p. b.) a regulovaných cien o 0,7 p. boda. 

Napriek rastúcemu trendu harmonizovaného indexu spotrebiteľských cien bola priemerná miera harmonizovanej inflácie za predchádzajúcich dvanásť mesiacov v jednotlivých mesiacoch 1. štvrťroka pod maastrichtským kritériom cenovej stability. V marci dosiahla úroveň 2,2 % (referenčná hodnota bola 3,2 %).

Menový agregát M3 ku koncu marca dosiahol 1 084,6 mld. Sk a v porovnaní s rovnakým obdobím roka 2007 bol vyšší o 10,6 %. Objem peňažného subagregátu M2 vzrástol o 8,8 % (vklady a prijaté úvery s dohodnutou splatnosťou do dvoch rokov o 11,7 %). Peňažný subagregát M1 sa zvýšil o 7,4 % v dôsledku prírastku vkladov a prijatých úverov splatných na požiadanie (8,2 %) a hodnoty obeživa (4,6 %). (9)

Podľa predbežných demografických údajov sa v 1. štvrťroku v Slovenskej republike narodilo 13 398 živých detí (o 513 viac ako pred rokom) a zomrelo 13 494 osôb (o 486 menej). Pokračoval trend prirodzeného úbytku obyvateľstva. Počet živonarodených detí bol o 96 nižší ako počet zomretých (v 1. štvrťroku 2007 bol prirodzený úbytok 1 095 osôb). Zahraničnou migráciou získala Slovenská republika 1 371 obyvateľov (prisťahovalo sa 1 781 a vysťahovalo sa 410 osôb). Celkový medziročný prírastok obyvateľstva dosiahol 1 275 osôb (o 763 viac ako vlani).

K 31. marcu 2008 mala Slovenská republika 5 402 273 obyvateľov. Podiel žien na celkovom počte obyvateľstva tvoril 51,4 %.

V 1. štvrťroku pokračoval priaznivý vývoj celkovej zamestnanosti (podľa výberového zisťovania pracovných síl). (10) Oproti rovnakému obdobiu roka 2007 sa zvýšila o 64,7 tis. osôb na 2 391,3 tis. Vzrástol predovšetkým počet zamestnancov o 41,9 tis. na 2 063,3 tis. Zvýšil sa aj počet podnikateľov bez zamestnancov o 19,6 tis. na 240,8 tis., podnikateľov so zamestnancami o 6,7 tis. na 78,1 tis. a vypomáhajúcich členov domácností podnikateľov o 1,8 tis. na 2,9 tisíc.

Medziročné tempo rastu počtu pracovných síl sa zmiernilo na 2,8 % (o 0,3 p. b.) hlavne v dôsledku spomalenia rastu počtu zamestnancov na 2,1 % (o 1 p. b.). Zvýšil sa aj počet podnikateľov bez zamestnancov o 8,9 % a podnikateľov so           zamestnancami o 9,4 %. Viac ako dvaapolnásobne vzrástol počet vypomáhajúcich členov domácností podnikateľov (tvorili 0,1 % z celkového počtu pracujúcich).

Dynamika odchodu za prácou do zahraničia sa v priemere za 1. štvrťrok medziročne zmiernila o 23,2 p. b. na 0,7 %. V absolútnom vyjadrení sa počet pracujúcich v zahraničí zvýšil o 1,2 tis. na 176,7 tis. osôb (tvoril 7,4 % z celového počtu pracujúcich). Najviac zamestnaných v zahraničí bolo z Prešovského, Nitrianskeho a Žilinského kraja.

Z európskych krajín pracovali Slováci hlavne v Českej republike, Veľkej Británii, Maďarsku, Rakúsku, Írsku, Nemecku a Taliansku a to najmä v priemyselných odvetviach (32,1 %) a v stavebníctve (29,1 %). Medziročne najviac vzrástol podiel pracujúcich v hoteloch a reštauráciách (o 2,2 p. b.) a v priemysle (o 2 p. b.), klesol v obchode a v ostatných spoločenských službách (zhodne o 1,5 p. b.).

Nadväzne na rast zamestnanosti sa zvýšila aj miera zamestnanosti osôb vo veku 15 - 64 rokov. (11) V porovnaní s 1. štvrťrokom 2007 vzrástla o 1,2 p. b. na 61,3 %. Miera zamestnanosti mužov sa zvýšila na 69 % a žien na 53,8 %.

Pozitívny trend vývoja zamestnanosti potvrdzujú aj výsledky zo štatistického výkazníctva. V priemere za 1. štvrťrok sa zvýšil počet zamestnaných osôb v hospodárstve o 2,7 % na 2 260,9 tis. (o 0,1 p. b. vyššie tempo rastu ako vlani).

Rast celkového počtu zamestnaných osôb o 59,6 tis. sa prejavil predovšetkým v obchode (o 19,4 tis.), priemyselnej výrobe (o 18,2 tis.), stavebníctve (o 11,9 tis.), nehnuteľnostiach a prenájme (o 7,8 tis.) a v doprave, poštách a telekomunikáciách (o 7 tis.). Pokles pretrvával v pôdohospodárstve a rybolove, vo výrobe a rozvode elektriny, plynu a vody, v ostatných spoločenských službách a v školstve, znížila sa zamestnanosť aj vo verejnej správe a obrane, v zdravotníctve a sociálnej pomoci.

Pokračujúci dopyt po pracovnej sile súvisel s vyššou tvorbou pracovných miest vo väčšine odvetví. V 1. štvrťroku bolo v hospodárstve SR k dispozícii v priemere 28 566 voľných pracovných miest. (12) Oproti rovnakému obdobiu roka 2007 sa zvýšil ich počet o 44,1 %, najviac v ťažbe nerastných surovín (takmer 3,5-násobne) a vo verejnej správe a obrane (viac ako dvojnásobne). Vyšší prírastok ako v priemere bol aj vo finančnom sprostredkovaní (87,9 %), obchode (59,2 %), nehnuteľnostiach a prenájme (47,1 %) a v stavebníctve (45,9 %). Znížil sa v školstve o 27,9 %, vo výrobe a rozvode elektriny, plynu a vody o 22,2 % a v doprave, poštách a telekomunikáciách o 20,4 %.

Počet nezamestnaných osôb (podľa výberového zisťovania pracovných síl) (13) dosiahol 280,5 tis., oproti 1. štvrťroku 2007 sa znížil o 22,5 tis. osôb (o 7,4 %). Miera nezamestnanosti klesla o 1 p. b. na 10,5 %.
 
Najviac klesol počet nezamestnaných u osôb, ktoré naposledy pracovali v priemysle (o 9,8 tis.), nemali ešte zamestnanie (o 5 tis.), s nezisteným predchádzajúcim zamestnaním (o 3,5 tis.) a ktoré naposledy pracovali v pôdohospodárstve a rybolove (o 2,4 tis.). Nezamestnanosť zvyšovali hlavne osoby, ktoré naposledy pracovali v obchode (o 2 tis.), stavebníctve (o 0,8 tis.) a vo finančnom sprostredkovaní (o 0,6 tis.). 

Priemerná mesačná nominálna mzda (14) zamestnanca v hospodárstve sa medziročne zvýšila o 10,4 % na 20 443 Sk. Vyšší prírastok nominálnej mzdy v porovnaní s rastom spotrebiteľských cien ovplyvnil vývoj reálnej mzdy, ktorá vzrástla o 6,2 %.  

Najvyššia úroveň priemernej mesačnej mzdy pretrvávala vo finančnom sprostredkovaní (46 334 Sk) a vo výrobe a rozvode elektriny, plynu a vody (27 736 Sk). V ôsmich odvetviach bola mzda nižšia ako v priemere za hospodárstvo SR. Najnižšiu priemernú nominálnu mzdu mali zamestnanci v hoteloch a reštauráciách (14 158 Sk), ostatných spoločenských službách (14 961 Sk), stavebníctve (15 378 Sk), v pôdohospodárstve a rybolove (16 725 Sk, z toho v poľnohospodárstve 15 722 Sk). 

V porovnaní s 1. štvrťrokom 2007 vzrástla priemerná nominálna mesačná mzda vo všetkých odvetviach. Relatívne najrýchlejšie vo verejnej správe a obrane (o 18,1 %), v zdravotníctve a sociálnej pomoci (o 16,4 %), ťažbe nerastných surovín (o 14,8 %), nehnuteľnostiach a prenájme (o 11,7 %) a v školstve (o 11,4 %). Najnižší prírastok mzdy bol v hoteloch a reštauráciách (3,8 %). 

Po zohľadnení vývoja spotrebiteľských cien sa mzda reálne zvýšila (s výnimkou hotelov a reštaurácií) vo všetkých ostatných odvetviach.
  
Podľa právnej formy subjektov vzrástla priemerná nominálna mesačná mzda v rozpočtových organizáciách o 15,9 % na 19 758 Sk, v príspevkových organizáciách o 12,2 % na 17 602 Sk, v podnikateľskej sfére (podniky s 20 a viac zamestnancami) o 9,9 %  na 23 272  Sk a v malých podnikoch do 19 zamestnancov o 8,1 % na 18 481 Sk.  
  
Štatistický úrad SR prognózuje na rok 2008 rast hrubého domáceho produktu v stálych cenách o 7,9 %. Miera inflácie v decembri 2008 oproti decembru 2007 sa očakáva vo výške 4,1 %. Na trhu práce (podľa  výberového zisťovania pracovných síl) by zamestnanosť hospodárstva mala vzrásť medziročne o 2,4 % pri poklese počtu nezamestnaných o 10,2 % na 262 tis. osôb. Miera nezamestnanosti sa očakáva v priemere za rok 2008 vo výške 9,8 %. Priemerná nominálna mesačná mzda by mala dosiahnuť 22 060 Sk s medziročným prírastkom 9,5 %. Po zohľadnení predpokladaného vývoja spotrebiteľských cien reálna mzda medziročne vzrastie o 4,9 %.

Podrobnejšie údaje a informácie zverejní Štatistický úrad SR v 25. týždni t. r. v publikácii Štatistická správa o základných vývojových tendenciách v hospodárstve SR v 1. štvrťroku 2008. 

__________________________________
Vysvetlivky:

(1) Prípadné odchýlky na poslednom mieste v súčtoch a podieloch vznikajú zaokrúhľovaním údajov. Počet pracovných dní bol v 1. štvrťroku 2008 o 2 dni nižší ako v 1. štvrťroku 2007.

(2) Údaje o HDP sú spresnenými odhadmi podľa metódy ESNÚ 95 v znení neskorších úprav podľa nariadení ES. Pre údaje z produkčného pohľadu, z hľadiska spotreby (aj jej jednotlivých zložiek) a z pohľadu tvorby dôchodkov pokiaľ nie je uvedené inak, platí, že absolútne hodnoty a štruktúra sú v bežných cenách, údaje o medziročnom vývoji sú zo stálych cien vypočítaných reťazením objemov s použitím referenčného roka 2000.

(3) Zamestnanosť podľa ESNÚ 95 - zamestnanosť vyjadrená počtom osôb (zamestnancov a samozamestnávateľov), ktorí sú zapojení do výrobnej činnosti spadajúcej do rámca výroby v systéme národných účtov. Pri konštrukcii ukazovateľov účtov práce sa používa  metóda bilancovania, t.j. bilancuje sa  ponuka pracovných síl s dopytom. Ide o porovnávanie a  harmonizovanie dát získaných z podnikových zisťovaní s dátami z výberového zisťovania pracovných síl v domácnostiach  tak, aby zodpovedali definíciám ILO a ESNÚ 95. Podľa ESNÚ je zamestnanosť vyjadrená v domácom koncepte. V tomto koncepte sa získavajú dáta z podnikových zisťovaní. V záujme porovnateľnosti sa dáta z výberových zisťovaní pracovných síl upravujú o počet rezidentov pracujúcich v zahraničí, nerezidentov prichádzajúcich zo zahraničia, zamestnancov v kolektívnych domácnostiach, žien na materskej dovolenke a podobne.

(4) Na základe Nariadenia Európskeho parlamentu a rady (ES) č. 1 392/2007 a nového členenia tvorby hrubého fixného kapitálu podľa klasifikácie produkcie.

(5) Údaje sú z Platobnej bilancie Národnej banky Slovenska a upravené o štatistický odhad neevidovanej ekonomiky.

(6) Odmeny zamestnancov vyplatené rezidentskými zamestnávateľmi.

(7) Podľa podnikovej metódy. Absolútne hodnoty aj indexy sú v bežných cenách. Korporácie sú podniky vo vlastníctve skupiny subjektov. Údaje sú vrátane kvázikorporácií  (podniky vo vlastníctve jedného subjektu) a neobsahujú výsledky živnostníkov, ktoré sú zahrnuté v dôchodkoch domácností. Výsledok hospodárenia je pred zdanením. 

(8) Údaje Ministerstva financií SR, zahrnuté sú iba údaje štátnej správy.

(9) Údaje Národnej banky Slovenska podľa metodiky Európskej centrálnej banky.

(10) Metodika VZPS je v súlade s medzinárodnými definíciami a odporúčaniami ILO a Eurostatu; vrátane osôb na riadnej materskej dovolenke, profesionálnych príslušníkov ozbrojených zložiek a pracujúcich v zahraničí.

(11) V percentách vyjadrený podiel počtu pracujúcich vo veku 15-64 rokov z obyvateľstva v rovnakom veku.

(12) Počet voľných pracovných miest - uvádza sa počet novovytvorených, neobsadených alebo uvoľnených      pracovných miest v priemere za obdobie, pri ktorých zamestnávateľ podniká aktívne kroky nájsť vhodného kandidáta mimo podniku a je pripravený podniknúť ďalšie kroky, aby voľné miesto obsadil bezprostredne alebo v priebehu 3 mesiacov. Voľným pracovným miestom je tiež pracovné miesto, ktoré sa uvoľní z dôvodu dlhodobej absencie (materská, rodičovská dovolenka) a dlhodobej práceneschopnosti (viac ako 4 týždne). V prípade rezervovania voľného pracovného miesta pre konkrétneho kandidáta, ktorý nastúpi do zamestnania neskôr, toto pracovné miesto prestane byť voľným pracovným miestom. Podľa štvrťročného štatistického výkazníctva vrátane odhadu za živnostníkov.

(13) Definícia nezamestnanosti je v súlade s Nariadením komisie (ES) č. 1897/2000.

(14) Podľa štvrťročného štatistického výkazníctva; bez podnikateľských príjmov, od roku 2006 sú do súboru zahrnuté ozbrojené zložky, od roku 2007 aj profesionálni vojaci (týka sa to aj údajov o zamestnanosti); údaje sú upravené o štatistický odhad neevidovanej mzdy.

p. b.  -    percentuálny bod